CELEX: 62018TN0604
Language: el
Date: 2018-10-09 00:00:00
Title: Υπόθεση T-604/18: Προσφυγή της 9ης Οκτωβρίου 2018 — Google και Alphabet κατά Επιτροπής

10.12.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 445/21
            
         
      Προσφυγή της 9ης Οκτωβρίου 2018 — Google και Alphabet κατά Επιτροπής
      (Υπόθεση T-604/18)
      (2018/C 445/26)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσες: Google LLC (Mountain View, Καλιφόρνια, Ηνωμένες Πολιτείες), Alphabet, Inc. (Mountain View) (εκπρόσωποι: N. Levy, Solicitor, P. Stuart, Barrister, J. Schindler και A. Lamadrid de Pablo, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Οι προσφεύγουσες ζητούν από το Γενικό Δικαστήριο:
      
                  —
               
               
                  να ακυρώσει την απόφαση της Επιτροπής της 18ης Ιουλίου 2018 στην υπόθεση COMP/AT.40099 — Google Andrоid·
               
            
                  —
               
               
                  επικουρικώς, να ακυρώσει ή να μειώσει το πρόστιμο που επιβλήθηκε στις προσφεύγουσες, στο πλαίσιο άσκησης της πλήρους δικαιοδοσίας του· και
               
            
                  —
               
               
                  εν πάση περιπτώσει, να καταδικάσει την Επιτροπή στα δικαστικά και άλλα έξοδα στα οποία υποβλήθηκαν οι προσφεύγουσες στο πλαίσιο της παρούσας διαδικασίας.
               
            
         Λόγοι ακυρώσεως και κύρια επιχειρήματα
      
      Με την υπό κρίση προσφυγή ζητείται η ακύρωση της αποφάσεως C(2018) 4761 τελικό της Επιτροπής της 18ης Ιουλίου 2018, σχετικά με διαδικασία δυνάμει του άρθρου 102 ΣΛΕΕ και του άρθρου 54 της Συμφωνίας για τον ΕΟΧ (AT.40099 — Google Android).
      Προς στήριξη της προσφυγής τους, οι προσφεύγουσες προβάλλουν έξι λόγους.
      
                  1.
               
               
                  Με τον πρώτο λόγο προβάλλεται ότι η προσβαλλόμενη απόφαση ενέχει σφάλματα εκτιμήσεως όσον αφορά τον ορισμό της αγοράς και τη δεσπόζουσα θέση.
                  
                              —
                           
                           
                              Συναφώς οι προσφεύγουσες υποστηρίζουν ότι η προσβαλλόμενη απόφαση έσφαλε καθόσον έκρινε το Android ως δεσπόζον.
                           
                        
                              —
                           
                           
                              Περαιτέρω, οι προσφεύγουσες ισχυρίζονται ότι η προσβαλλόμενη απόφαση έσφαλε καθόσον έκρινε το Play ως δεσπόζον.
                           
                        
                              —
                           
                           
                              Οι προσφεύγουσες προβάλλουν επίσης τον ισχυρισμό ότι η διαλαμβανόμενη στην προσβαλλόμενη απόφαση διαπίστωση ότι η Google έχει δεσπόζουσα θέση στον τομέα των υπηρεσιών γενικής αναζήτησης που παρέχονται στους χρήστες δεν συνάδει με την περί καταχρήσεως θεωρία που διαλαμβάνεται στην ίδια απόφαση, και η οποία σχετίζεται με εφαρμογές αναζήτησης οι οποίες παραχωρούνται με άδεια χρήσης σε κατασκευαστές πρωτότυπου εξοπλισμού.
                           
                        
            
                  2.
               
               
                  Με τον δεύτερο λόγο προβάλλεται ότι η προσβαλλόμενη απόφαση υπέπεσε σε σφάλμα καθόσον έκρινε ότι είναι καταχρηστικοί οι περί προεγκατάστασης όροι της συμφωνίας διανομής εφαρμογών κινητών τηλεφώνων της Google.
                  
                              —
                           
                           
                              Συναφώς οι προσφεύγουσες υποστηρίζουν ότι η προσβαλλόμενη απόφαση δεν αποδεικνύει ότι οι επίμαχοι όροι προεγκατάστασης ήταν ικανοί να αποκλείσουν τον ανταγωνισμό.
                           
                        
                              —
                           
                           
                              Περαιτέρω, οι προσφεύγουσες ισχυρίζονται ότι η προσβαλλόμενη απόφαση εσφαλμένως παραβλέπει ότι οι όροι προεγκατάστασης δικαιολογούνται αντικειμενικώς, δεδομένου ότι επιτρέπουν στην Google να παρέχει δωρεάν την πλατφόρμα Android.
                           
                        
            
                  3.
               
               
                  Με τον τρίτο λόγο προβάλλεται ότι η προσβαλλόμενη απόφαση υπέπεσε σε σφάλμα καθόσον έκρινε ότι ο μόνος όρος προεγκατάστασης στις συμφωνίες της Google περί καταμερισμού των εσόδων με βάση το χαρτοφυλάκιο ήταν καταχρηστικός.
               
            
                  4.
               
               
                  Με τον τέταρτο λόγο προβάλλεται ότι η προσβαλλόμενη απόφαση υπέπεσε σε σφάλμα καθόσον έκρινε καταχρηστική την πρακτική της Google να θέσει τις άδειες χρήσης των εφαρμογών Play και Google Search υπό τον όρο τήρησης των υποχρεώσεων κατά του κατακερματισμού των αντίστοιχων συμφωνιών.
                  
                              —
                           
                           
                              Συναφώς οι προσφεύγουσες υποστηρίζουν ότι η προσβαλλόμενη απόφαση έσφαλε καθόσον έκρινε ότι οι υποχρεώσεις κατά του κατακερματισμού είναι ικανές να περιορίσουν τον ανταγωνισμό.
                           
                        
                              —
                           
                           
                              Περαιτέρω, οι προσφεύγουσες ισχυρίζονται ότι η προσβαλλόμενη απόφαση δεν έλαβε υπόψη ότι οι υποχρεώσεις κατά του κατακερματισμού δικαιολογούνται αντικειμενικώς, δεδομένου ότι εξασφαλίζουν τη συμβατότητα.
                           
                        
            
                  5.
               
               
                  Με τον πέμπτο λόγο προβάλλεται ότι η προσβαλλόμενη απόφαση προσέβαλε τα δικαιώματα άμυνας των προσφευγουσών.
                  
                              —
                           
                           
                              Συναφώς οι προσφεύγουσες υποστηρίζουν ότι η Επιτροπή παρατύπως εξέθεσε σε αυτές την ανάλυσή της περί «αποτελεσματικού ανταγωνιστή» με εκθέσεις πραγματικών περιστατικών, ενώ τους αρνήθηκε την ακρόαση.
                           
                        
                              —
                           
                           
                              Οι προσφεύγουσες ισχυρίζονται περαιτέρω ότι η Επιτροπή προσέβαλε το δικαίωμά τους προσβάσεως στον φάκελο.
                           
                        
            
                  6.
               
               
                  Με τον έκτο λόγο προβάλλεται ότι η προσβαλλόμενη απόφαση υπέπεσε σε σφάλμα τόσο καθόσον επέβαλε πρόστιμο όσο και κατά τον υπολογισμό του προστίμου αυτού.
                  
                              —
                           
                           
                              Συναφώς οι προσφεύγουσες υποστηρίζουν ότι το πρόστιμο είναι παράνομο καθόσον δεν συνεκτιμήθηκε η έλλειψη δόλου ή αμέλειας εκ μέρους της Google.
                           
                        
                              —
                           
                           
                              Περαιτέρω, οι προσφεύγουσες ισχυρίζονται ότι το πρόστιμο είναι παράνομο επειδή δεν τηρήθηκε η αρχή της αναλογικότητας.
                           
                        
                              —
                           
                           
                              Επικουρικώς, οι προσφεύγουσες προβάλλουν επίσης τον ισχυρισμό ότι η προσβαλλόμενη απόφαση έσφαλε κατά τον υπολογισμό του προστίμου.